Мамырыгъэр япэ ирагъэщ
«Уи унагъуэм — мамырыгъэ» Къэбэрдей-Балъкъэр жылагъуэ зэгухьэныгъэм и жэрдэмкIэ псэукIэм ехьэлIа проектитI ирагъажьэ. Ахэр теухуауэ щытынущ щIалэгъуалэр экстремизмэмрэ терроризмэмрэ щыхъумэнымрэ жылагъуэр зэкъуэту а Iуэхум пэщIэувэнымрэ. Япэ проектыр гъэзэщIа хъунущ фейдэ къегъэщIыным пымыщIа зэгухьэныгъэхэм республикэ мылъкум къыхэкIыу яIэрыхьэ ахъшэмкIэ, етIуанэр — «Граждан жылагъуэм къыщыхъу гугъуехьхэмкIэ институт» зэгухьэныгъэм къыхуигъэфэща грантымкIэ.
Лъэпкъ, дин Iуэхухэр зи лъабжьэ хъуа экстремизмэмрэ терроризмэмрэ иджырей жылагъуэм къыхукъуэкIа лъэпощхьэпо инщ, абы гугъуехь куэд къыхуи- хьащ ди къэралым и хэгъуэгухэм икIи лъэпкъ шынагъуэншагъэр махэ зыщIщ. Къэралми, жылагъуэ зэгухьэныгъэми, цIыхубэми я къарур зэхалъхьэу егугъун хуейщ щIалэгъуалэр гъуэгу пхэнж темыгъэхьэным, республикэм зэгурыIуэныгъэрэ мамырыгъэрэ щыхъумэным», — жиIащ «Уи унагъуэм — мамырыгъэ» Къэбэрдей-Балъкъэр жылагъуэ зэгухьэныгъэм и тхьэмадэ Шыбзыхъуэ Суфэдин.
Зи гугъу тщIы Iуэхум теухуауэ екIуэкIыну зэIущIэхэр гуп щхьэхуэхэм я пщэ дэлъщ. Абы хэтынущ къэрал IуэхущIапIэхэм я лIыкIуэхэр, диным и лэжьакIуэхэр, лъэпкъ щэнхабзэ центрхэм, жылагъуэ зэгухьэныгъэхэм щыщхэр. Ахэр район зэмылIэужьыгъуэхэм щаIущIэнущ къуажэдэсхэм, щIалэгъуалэм, егъэджакIуэхэм. «СтIол хъурейхэм» щытепсэлъыхьынущ къыдэкIуэтей щIэблэр хэкупсэу гъэсэным, цIыхум и хуитыныгъэмрэ хэлъын хуей хабзэмрэ, нэгъуэщIхэми.
Апхуэдэ зэIущIэхэм хэтынухэм хуагуэшынущ футболкэхэр, тхылъхэр, зи гугъу ящI Iуэхум теухуа фильмхэм ирагъэплъынущ. Мы Iуэхум теухуа лэжьыгъэ ин щрагъэкIуэкIынущ хъыбарегъащIэ IуэхущIапIэхэми Интернетми.
Джэдгъэф Маринэ.
